
Ministru kabineta sēdes protokollēmums

Informatīvais ziņojums "Par speciālās izglītības iestāžu tīkla izvērtējumu"

· 1. Pieņemt zināšanai iesniegto informatīvo ziņojumu.
· 2. Izglītības un zinātnes ministrijai izstrādāt un izglītības un zinātnes ministram līdz 2023. gada 31. maijam iesniegt noteiktā kārtībā izskatīšanai Ministru kabinetā likumprojektu "Grozījumi Vispārējās izglītības likumā", kas paredzētu:
· 2.1. izslēgt speciālās izglītības programmu izglītojamiem ar somatiskām saslimšanām no speciālās izglītības programmu veida un veikt attiecīgas izmaiņas Vispārējās izglītības likuma 50. panta astotajā daļā;
· 2.2. deleģējumu Ministru kabinetam noteikt kārtību, kādā izglītojamiem nodrošināmi internāta pakalpojumi speciālās izglītības iestādēs, kritērijus internāta pakalpojuma saņemšanai, internāta pakalpojumu saturu un to nodrošināšanai nepieciešamo personālu, kā arī internāta pakalpojumu uzraudzības kārtību;
· 2.3. noteikt, ka ar 2023. gada 1. septembri izglītojamos ar garīgās attīstības traucējumiem un izglītojamos ar smagiem garīgās attīstības traucējumiem vai vairākiem smagiem attīstības traucējumiem vispārizglītojošās izglītības iestādēs var uzņemt vienīgi attiecīgajās speciālās pamatizglītības programmās, nevis vispārizglītojošās programmās ar atbalsta pasākumiem.
· 3. Izglītības un zinātnes ministrijai izstrādāt un izglītības un zinātnes ministram līdz 2023. gada 15. oktobrim iesniegt noteiktā kārtībā izskatīšanai Ministru kabinetā grozījumus Ministru kabineta 2012. gada 16. oktobra noteikumos Nr. 709 "Noteikumi par pedagoģiski medicīniskajām komisijām" (vai jaunu Ministru kabineta noteikumu projektu), lai nodrošinātu Valsts kontroles revīzijas Nr. 2.4.1-8/2020  ieteikumu ieviešanu.
· 4. Izglītības un zinātnes ministrijai līdz 2023. gada 31. maijam izvērtēt nepieciešamību izdarīt grozījumus Ministru kabineta 2016. gada 15. jūlija noteikumos Nr. 477 "Speciālās izglītības iestāžu un vispārējās izglītības iestāžu speciālās izglītības klašu (grupu) finansēšanas kārtība".
· 5. Izglītības un zinātnes ministrijai līdz 2023. gada 31. maijam turpināt sarunas ar speciālās izglītības iestāžu dibinātājiem un izvērtēt to administratīvajā teritorijā esošo speciālās izglītības iestāžu turpmākās attīstības iespējas.
· 6. Izglītības un zinātnes ministrijai izstrādāt un izglītības un zinātnes ministram līdz 2023. gada 1. oktobrim iesniegt noteiktā kārtībā izskatīšanai Ministru kabinetā Ministru kabineta noteikumu projektu par Eiropas Savienības fondu investīciju nosacījumiem speciālās izglītības iestāžu infrastruktūras pilnveidei, lai 2023. gadā uzsāktu projektu iesniegumu atlasi un projektu īstenošanu.
· 7. Izglītības un zinātnes ministrijai līdz 2023. gada 31. augustam izstrādāt vienotas prasības uzņemšanai profesionālās pamatizglītības programmās, nosakot kārtību, kādā izglītojamie ar speciālām vajadzībām minētajās izglītības programmās tiek uzņemti speciālās izglītības vai profesionālās izglītības iestādēs.

